7. ข้อพิพาททางกฎหมาย

บริษัทย่อย บริษัท อาดามัส เอ็กซ์ตร้า ล้าจช์ จำกัด (“XL”) (“บริษัท”)
ได้ฟ้องร้องเรียกค่าเสียหายจากบริษัท เอเชีย เทเลวิชั่น แอนด์ มีเดีย จำกัด ซึ่งบริษัทได้ว่าจ้าง
สำนักงานกฎหมายสุธี เป็นทนายยื่นฟ้อง ซึ่งมีคดีความที่เกี่ยวข้องรวม 4 คดี โดยมีรายละเอียดดังนี้

1. คดีแพ่ง คดีหมายเลขดำที่ 6655/2552 (คดีหมายเลขแดงที่ 4884/2553) ของศาลแพ่ง
ระหว่างบริษัท อาดามัส เอ็กซ์ตร้า ล้าจช์ จำกัด โจทก์ บริษัท เอเชีย เทเลวิชั่น แอนด์ มีเดีย
จำกัด จำเลย ข้อหา ผิดสัญญา เรียกค่าบริการค้างชำระ จำนวนทุนทรัพย์ 12,032,685.60 บาท
(สิบสองล้านสามหมื่นสองพันหกร้อยแปดสิบห้าบาทหกสิบสตางค์)

คดีดังกล่าวศาลชั้นต้นมีคำพิพากษาตามสัญญาประนีประนอมยอมความเมื่อวันที่ 18 พฤศจิกายน 2553
โดยพิพากษาให้จำเลยชำระต้นเงินจำนวน 11,459,700 บาท
(สิบเอ็ดล้านสี่แสนห้าหมื่นเก้าพันเจ็ดร้อยบาทถ้วน)
หากจำเลยผิดนัดไม่ชำระหนี้ตามสัญญาประนีประนอมให้ถือว่าจำเลยผิดนัดทั้งหมด
และโจทก์บังคับคดีได้ทันที และนอกจากต้นเงินที่จำเลยต้องชำระแก่โจทก์แล้ว
จำเลยต้องชำระดอกเบี้ยตามฟ้องจำนวน 464,232 บาท
(สี่แสนหกหมื่นสี่พันสองร้อยสามสิบสองบาทถ้วน) และดอกเบี้ยระหว่างผิดนัดในอัตราร้อยละ 7.5
ต่อปี ของต้นเงินที่ยังค้างชำระ คำนวณนับถัดจากวันฟ้องเป็นต้นไป (ฟ้องวันที่ 11 ธันวาคม 2552)
จนกว่าจำเลยจะชำระเสร็จแก่โจทก์ คดีดังกล่าวถึงที่สุดแล้ว ปัจจุบันอยู่ระหว่างดำเนินการบังคับคดี

2. คดีแพ่ง คดีหมายเลขดำที่ ท.30/2554 ของศาลแพ่ง ระหว่างบริษัท อาดามัส เอ็กซ์ตร้า ล้าจช์
จำกัด โจทก์ บริษัท เอเชีย เทเลวิชั่น แอนด์ มีเดีย จำกัด จำเลย บริษัท เอช พลัส แชนแนล
คอร์ปอเรชั่น จำกัด
ผู้ร้องขอให้ปล่อยทรัพย์สินโจทก์นำยึดตามรายงานการยึดทรัพย์ของเจ้าพนักงานบังคับคดีลงวันที่ 4
พฤษภาคม 2554 รวม 4 รายการ จำนวนทุนทรัพย์ 9,000 บาท (เก้าพันบาทถ้วน)
ศาลชั้นต้นพิพากษาให้ปล่อยทรัพย์ คืนแก่ผู้ร้อง กับให้โจทก์ใช้ค่าฤชาธรรมเนียมแทนผู้ร้อง
โดยกำหนดค่าทนายความ 5,000 บาท บริษัทได้ดำเนินการยื่นอุทธรณ์คัดค้านคำพิพากษาศาลชั้นต้น
ปัจจุบันคดีจึงอยู่ระหว่างพิจารณาของศาลอุทธรณ์

3. คดีแพ่ง คดีหมายเลขดำที่ ท.31/2554 ของศาลแพ่ง ระหว่างบริษัท อาดามัส เอ็กซ์ตร้า ล้าจช์
จำกัด โจทก์ บริษัท เอเชีย เทเลวิชั่น แอนด์ มีเดีย จำกัด จำเลย นางสาวยุวดี บุญครอง ผู้ร้อง
ร้องขอให้ปล่อยทรัพย์สินโจทก์นำยึดตามรายงานการยึดทรัพย์ของเจ้าพนักงานบังคับคดีลงวันที่ 4
พฤษภาคม 2554 รวม 6 รายการ คิดเป็นราคาทรัพย์ 130,000 บาท (หนึ่งแสนสามหมื่นบาทถ้วน)
และขอคืนเงินที่ได้ชำระให้กับโจทก์จำนวน 200,000 บาท (สองแสนบาทถ้วน)
รวมจำนวนทุนทรัพย์ทั้งสิ้น 330,000 บาท (สามแสนสามหมื่นบาทถ้วน)
ศาลชั้นต้นพิพากษาให้ปล่อยทรัพย์คืนแก่ผู้ร้องและให้โจทก์ใช้ค่าฤชาธรรมเนียมแทนผู้ร้อง
โดยกำหนดค่าทนายความ 5,000 บาท เฉพาะค่าขึ้นศาลให้ใช้แทนตามจำนวนทุนทรัพย์ที่ผู้ร้องชนะคดี
คำขออื่นนอกจากนี้ให้ยก ประเด็นเรื่องเงิน 200,000 บาท เป็นที่ยุติแล้วโดยศาลไม่สั่งให้คืน
สำหรับประเด็นที่ศาลฟังว่าทรัพย์ที่โจทก์นำยึดไม่ใช่ทรัพย์สินของจำเลย
บริษัทได้ดำเนินการยื่นอุทธรณ์คัดค้านคำพิพากษาศาลชั้นต้น
ปัจจุบันคดีจึงอยู่ระหว่างพิจารณาของศาลอุทธรณ์

4. คดีแพ่ง คดีหมายเลขดำที่ ช.841/2554 ของศาลแขวงพระนครเหนือ ระหว่างบริษัท อาดามัส
เอ็กซ์ตร้า ล้าจช์ จำกัด โจทก์ บริษัท เอเชีย เทเลวิชั่น แอนด์ มีเดีย จำกัด จำเลยที่ 1
นางสาวยุวดี บุญครองจำเลยที่ 2
ในข้อหาความผิดตามพระราชบัญญัติว่าด้วยความผิดอันเกิดจากการใช้เช็ค
มูลค่าความเสียหายตามเช็คจำนวน 600,000 บาท (หกแสนบาทถ้วน) คดีนี้
ศาลชั้นต้นมีคำพิพากษาให้ยกฟ้องโจทก์และบริษัทได้ยื่นอุทธรณ์และคำร้องขออนุญาตอุทธรณ์ในปัญหาข้อเท็จจริงต่อศาลชั้นต้น
แต่ศาลชั้นต้นมีคำสั่งไม่รับอุทธรณ์โจทก์
โดยอ้างเหตุว่าอุทธรณ์โจทก์ไม่เป็นประเด็นสำคัญอันควรขึ้นสู่การพิจารณาของศาลอุทธรณ์
บริษัทจึงให้ทนายความยื่นอุทธรณ์คำสั่งไม่รับอุทธรณ์ของศาลชั้นต้น
เพื่อให้สำนวนคดีนี้ขึ้นสู่การพิจารณาของศาลอุทธรณ์แล้ว

5. คดีล้มละลาย คดีหมายเลขแดงที่ ล.5216/2555 ของศาลล้มละลายกลาง ระหว่าง บริษัท
ไอทีวี จำกัด(มหาชน) เจ้าหนี้ผู้เป็นโจทก์ บริษัท เอเชีย เทเลวิชั่น แอนด์ มีเดีย จำกัด ลูกหนี้
ตามประกาศราชกิจจานุเบกษาศาลล้มละลายกลางมีคำสั่งให้พิทักษ์ทรัพย์เด็ดขาดบริษัท เอเชีย
เทเลวิชั่น แอนด์ มีเดีย จำกัด ลูกหนี้แล้ว โดยผลแห่งคำสั่งดังกล่าว
ทำให้บรรดาเจ้าหนี้ของลูกหนี้ทุกรายมีหน้าที่ๆ
จะต้องยื่นคำขอรับชำระหนี้ต่อเจ้าพนักงานพิทักษ์ทรัพย์ภายใน 2 เดือน
จึงจะมีสิทธิได้รับชำระหนี้จากกองทรัพย์สินของลูกหนี้ตามกฎหมายล้มละลาย
โดยบริษัทได้ดำเนินการยื่นคำขอรับชำระหนี้เป็นเจ้าหนี้รายที่ 9
และเนื่องจากกรรมการของบริษัทลูกหนี้ไม่ได้มาให้การสอบสวนต่อเจ้าพนักงานพิทักษ์ทรัพย์ตามกฎหมายทำให้ยังไม่อาจทราบว่าลูกหนี้ยังคงมีทรัพย์สินอยู่ในครอบครอง
โดยเจ้าพนักงานพิทักษ์ทรัพย์ได้จัดทำรายงานเบื้องต้นว่าบริษัทลูกหนี้ไม่มีทรัพย์สินแต่อย่างใด
นอกจากนี้เจ้าหนี้ทั้ง 8 รายที่ขอรับชำระหนี้
ต่างได้แถลงต่อเจ้าพนักงานพิทักษ์ทรัพย์เช่นเดียวกันว่าไม่อาจสืบพบทรัพย์สินของลูกหนี้
คดีนี้เจ้าพนักงานพิทักษ์ทรัพย์ได้ประกาศนัดประชุมเจ้าหนี้ครั้งแรกเพื่อขอให้ที่ประชุมลงมติรายงานศาลให้ลูกหนี้ล้มละลายในวันที่
13 มีนาคม 2556 เวลา 10.00 น.

บริษัทย่อย บริษัท อาดามัส เวิลด์ จำกัด (“AW”) (“บริษัท”)
ได้ถูกฟ้องร้องเรียกค่าเสียหายจากบริษัท แอปโซลูท อิมแพค จำกัด (มหาชน) ซึ่งบริษัทได้ว่าจ้าง
สำนักงานทนายความณัฐวุฒิ กลิ่นนรันดร์ เป็นทนายสู้คดี โดยมีรายละเอียดดังนี้

คดีแพ่งหมายเลขดำที่ 1292/2554 ของศาลแพ่ง ระหว่าง บริษัท แอปโซลูท อิมแพค จำกัด
(มหาชน) โจทก์ กับ บริษัท อาดามัส เวิลด์ จำกัด จำเลย ฐานความผิดเรื่องผิดสัญญา
และให้ชำระหนี้ ศาลแพ่งได้มีคำพิพากษาเมื่อวันที่ 26 มีนาคม 2555 พิพากษาให้บริษัท อาดามัส
เวิลด์ จำกัด ชำระเงินจำนวน 7,900,000.46 บาท พร้อมดอกเบี้ยในอัตราร้อยละ 7.5 ต่อปี
ในเงินต้นดังกล่าวนับแต่วันฟ้องเป็นต้นไปจนกว่าจะชำระเสร็จแก่โจทก์
กับให้ชำระค่าฤชาธรรมเนียมแทนโจทก์ โดยกำหนดค่าทนายความ 6,000 บาท
ปัจจุบันคดีอยู่ในระหว่างการพิจารณาคดี และการไกล่เกลี่ยของศาลอุธรณ์